人有叢菊見遺而花半分黄白者
作者：方一夔
朝代：宋

paragraphs: 有來遺我異色菊，一叢深淺分白黄。
變窯燒成古罍洗，怪石錯出真琳琅。
我疑造物有間氣，紛紛醜好都難量。
不然司花出新巧，分枝接葉爲作半面粧。
書生生活澹無味，笑指枯硯收禾桑。
偶逢好事慰寂寞，日與相對揮清觴。
自憐今世少有趙昌徐熙水墨筆，誰寫諸相爭毫芒。
惟有詩人具真畫，翛然心地超羲皇。